Óttar Norðfjörð skrifar 15. september 2011 06:00 Heimurinn er ekki lengur sjö heimsálfur . Hann er ein heimsálfa , eitt land . Að mörg þúsund konur eru í bráðri lífshættu í Sómalíu vegna mikilla þurrka er ekki aðeins vandamál Sómala . Það er einnig vandamál okkar Íslendinga . Með vali þínu geturðu hjálpað einni þessara kvenna og þar með börnunum hennar . Valið er einfalt – að styrkja UN Women . UN Women berst fyrir kjörum kvenna í fátækustu löndum heims . Frá 12. til 18. september stendur UN Women á Íslandi fyrir svokallaðri fiðrildaviku . Markmiðið er að hvetja Íslendinga til að standa með systrum sínum víða um heim og gefa þeim og börnum þeirra aukna lífsmöguleika . Sjö dagar . Það er tíminn sem þú færð til að leggja þitt að mörkum . Það er tíminn sem þú færð til að spyrja samvisku þína hvort þú getir hunsað beiðnina um aðstoð sem er aðkallandi . Konurnar í brýnustu neyð þarfnast ekki hjálp ( ar þinnar á eftir . Þær þarfnast hennar núna strax . Nafn fiðrildavikunnar vísar í fiðrildaáhrifin . Slái fiðrildi vængjum sínum á Íslandi getur fellibylur orðið í öðru landi . Komum af stað fellibyl hjálpar úti um allan heim og sláum vængjunum . Þú gerir það með því að hafa samband við UN Women undir eins og gerast styrktaraðili .